A Bizottság 622/2002/EK rendelete
(2002. április 11.)
az élelmiszerekben, illetve azok felületén használt, kémiailag meghatározott aromaanyagok értékeléséhez szükséges információ benyújtására vonatkozó határidők megállapításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az élelmiszerekben, illetve azok felületén használt vagy felhasználásra szánt aromaanyagokra vonatkozó közösségi eljárás megállapításáról szóló, 1996. október 28-i 2232/96/EK európai parlamenti és tanácsi rendeletre [1] és különösen annak 4. cikke (1) bekezdésére,
mivel:
(1) A 2232/96/EK rendelet célja az engedélyezett aromaanyagok listájának összeállítása, amelynek használata kizárja a többit. E listát az élelmiszerekben, illetve azok felületén használt aromaanyagok értékelését követően kell összeállítani.
(2) A fenti rendelet alkalmazásában a legutóbb a 2002/113/EK határozattal [2] módosított 1999/217/EK határozat [3] elfogadott egy nyilvántartást az élelmiszerekben, illetve azok felületén használt aromaanyagokról.
(3) A nyilvántartásban szereplő anyagok értékeléséhez szükséges adatokat az 1565/2000/EK bizottsági rendelet [4] határozta meg, amely megállapította az 1999/217/EK határozatban felsorolt, kémiailag meghatározott aromaanyagok értékelési programját.
(4) Az 1565/2000/EK rendelet 3. cikke meghatározza azokat az adatokat, amelyeket az adott anyag forgalomba hozataláért felelős személynek szolgáltatnia kell az értékelési program teljesítése érdekében. Amennyiben egy adott anyagra nézve az információ az említett rendelet elfogadásától számított egy éven belül nem áll rendelkezésre, tájékoztatni kell a Bizottságot arról, hogy mikor lesz lehetséges annak benyújtása.
(5) Az értékelési program első évében a nyilvántartásban felsorolt anyagok forgalomba hozataláért felelős személyek az EFFA (European Flavour and Fragrance Association) útján az 1999/217/EK határozatban felsorolt anyagok egy részére benyújtották az adatokat és tájékoztatták a Bizottságot arról, hogy mikor nyújtják be a többi anyaggal kapcsolatos adatokat.
(6) Az értékelési eljárás zavartalan működése érdekében a Bizottság azon álláspontra jutott, hogy határidőket állapít meg az 1565/2000/EK rendelet 3. cikkének (1) bekezdésében említett információ benyújtására.
(7) Az e rendeletben előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A RENDELETET:
1. cikk
(1) A melléklet tartalmazza az aromaanyagokra vonatkozó információ benyújtásának határidejét, ahogyan azt az 1565/2000/EK rendelet 3. cikkének (3) bekezdése megköveteli.
(2) Az ilyen anyagok forgalomba hozataláért felelős személyek indokolt kérése alapján a Bizottság meghosszabbíthatja a határidőt. Az erre vonatkozó kérelmeket a határidő lejárta előtt kell benyújtani.
2. cikk
Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2002. április 11-én.